CELEX: 22021D2323
Language: ro
Date: 2021-12-21 00:00:00
Title: Decizia nr. 2/2021 a Consiliului de parteneriat instituit prin Acordul comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte din 21 decembrie 2021 în ceea ce privește prelungirea perioadei de tranziție în care Regatul Unit poate deroga de la obligația de a șterge din registrul cu numele pasagerilor datele pasagerilor după plecarea acestora din Regatul Unit [2021/2323]

29.12.2021   
               
               
                  RO
               
               
                  Jurnalul Oficial al Uniunii Europene
               
               
                  L 467/6
               
            
         DECIZIA nr. 2/2021 A CONSILIULUI DE PARTENERIAT INSTITUIT PRIN ACORDUL COMERCIAL ȘI DE COOPERARE DINTRE UNIUNEA EUROPEANĂ ȘI COMUNITATEA EUROPEANĂ A ENERGIEI ATOMICE, PE DE O PARTE, ȘI REGATUL UNIT AL MARII BRITANII ȘI IRLANDEI DE NORD, PE DE ALTĂ PARTE
         din 21 decembrie 2021
         în ceea ce privește prelungirea perioadei de tranziție în care Regatul Unit poate deroga de la obligația de a șterge din registrul cu numele pasagerilor datele pasagerilor după plecarea acestora din Regatul Unit [2021/2323]
         CONSILIUL DE PARTENERIAT,
         având în vedere Acordul comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte (denumit în continuare „Acordul comercial și de cooperare”), în special articolul 552,
         întrucât:
         
                     (1)
                  
                  
                     Articolul 552 alineatul (4) prevede că Regatul Unit trebuie să șteargă din registrul cu numele pasagerilor (denumit în continuare „PNR”) datele pasagerilor după plecarea lor din țară, cu excepția cazului în care o evaluare a riscurilor indică necesitatea de a păstra aceste date PNR.
                  
               
                     (2)
                  
                  
                     Articolul 552 alineatul (11) din Acordul comercial și de cooperare prevede că Regatul Unit poate deroga temporar de la alineatul (4) al articolului menționat, pentru o perioadă de tranziție, până la punerea în aplicare, cât mai curând posibil, de către acesta a adaptărilor tehnice (perioadă denumită în continuare „perioada de tranziție”). În cursul acestei perioade de tranziție, autoritatea competentă din Regatul Unit împiedică utilizarea datelor PNR care urmează să fie șterse, aplicând datelor PNR garanțiile suplimentare enumerate la articolul 552 alineatul (11) literele (a)-(d).
                  
               
                     (3)
                  
                  
                     În conformitate cu articolul 552 alineatul (10), această derogare se aplică din cauza circumstanțelor speciale care împiedică Regatul Unit să efectueze ajustările tehnice necesare pentru a transforma sistemele de prelucrare a datelor PNR pe care Regatul Unit le-a operat în perioada în care i s-a aplicat dreptul Uniunii în sisteme care ar permite ștergerea datelor PNR în conformitate cu articolul 552 alineatul (4) (denumite în continuare „circumstanțe speciale”).
                  
               
                     (4)
                  
                  
                     Articolul 552 alineatul (13) prevede că în cazul în care se mențin circumstanțele speciale, Consiliul de parteneriat prelungește cu un an perioada de tranziție.
                  
               
                     (5)
                  
                  
                     Regatul Unit a furnizat Comitetului specializat privind cooperarea în materie de asigurare a respectării legii și cooperarea judiciară, în temeiul articolul 552 alineatul (12) litera (b), o evaluare în care se analizează dacă se mențin circumstanțele speciale, împreună cu o descriere a eforturilor depuse pentru a transforma sistemele de prelucrare a datelor PNR ale Regatului Unit în sisteme care să permită ștergerea datelor PNR în conformitate cu articolul 552 alineatul (4), iar în temeiul articolul 552 alineatul (12) litera (a) un raport din partea organismului administrativ independent menționat la articolul 552 alineatul (7) și un aviz al autorității de supraveghere din Regatul Unit menționate la articolul 525 alineatul (3) cu privire la aplicarea efectivă a garanțiilor prevăzute la articolul 552 alineatul (11), la care se adaugă un raport din partea autorității de supraveghere din Regatul Unit, primit la 30 noiembrie 2021.
                  
               
                     (6)
                  
                  
                     În temeiul articolul 552 alineatul (13), Comitetul specializat privind cooperarea în materie de asigurare a respectării legii și cooperarea judiciară a examinat evaluarea și raportul la 19 octombrie 2021.
                  
               
                     (7)
                  
                  
                     Părțile concluzionează că se mențin circumstanțele speciale,
                  
               ADOPTĂ PREZENTA DECIZIE:
         
            Articolul 1
            Perioada de tranziție în care Regatul Unit poate deroga de la obligația prevăzută la articolul 552 alineatul (4) din Acordul comercial și de cooperare se prelungește până la 31 decembrie 2022.
         
         
            Articolul 2
            Prezenta decizie intră în vigoare la data adoptării.
         
         
            Adoptată la Bruxelles și la Londra, 21 decembrie 2021.
            
               
                  Pentru Consiliul de parteneriat
               
               
                  Copreședinții
               
               Maros ŠEFČOVIČ
               Elizabeth TRUSS